### | | | | --- | --- | | | | | --- | | **Byråd** 28. august 2018 Sagsnr. 710-2018-2285 Dok.nr. 710-2018-220436 Sagsbehandler DPGILA | | 127.                Godkendelse af kvalitetsstandarder på handicap- og psykiatriområdet efter høring - Åbent

###

|  |  |
| --- | --- |
| Tidl. politisk behandling | BY, 26.06.18, pkt. 104 |
| Forventet sagsgang | SS-U, ØK, BY |
| Lovgrundlag | Serviceloven, sundhedsloven |

###

**SAGENS INDHOLD**

Byrådet skal i denne sag tage stilling til fornyelse og
revision af kvalitetsstandarderne inden for handicap- og psykiatriområdet efter
høring i Handicaprådet.

Kvalitetsstandarderne beskriver det serviceniveau, som
Byrådet inden for de lovgivningsmæssige rammer fastlægger for indsatsen på
handicap- og psykiatriområdet i [adresse]. Beskrivelsen af indholdet,
omfanget og udførelsen af de kommunale ydelser skal bidrage til sammenhæng
mellem serviceniveau, de afsatte ressourcer, afgørelserne og leveringen af
støtten.

Kvalitetstandarderne er gældende for følgende områder:

· Bostøtte

· Beskyttet beskæftigelse, aktivitet og samvær

· Botilbud

· Forebyggende social indsats

· Ledsagelse

· Kontant tilskud, herunder borgerstyret personlig assistance

· Merudgifter.

Der er ingen lovgivningsmæssige krav om, at
kvalitetstandarderne skal revideres inden for en bestemt periode.

**VURDERING**

Social og Sundhed har vurderet, at der er behov for at
forny og revidere kvalitetsstandarderne, så de i højere grad henvender sig til
borgerne. Det betyder, at administrative procedurer ikke længere fremgår af
kvalitetsstandarderne, og at standarderne er gjort kortere.

Herudover er kvalitetsstandarderne sprogligt omformuleret,
så der i højere grad skrives direkte til borgeren. Et eksempel på dette kunne
være:

· Gældende formulering: ”*At den enkelte borger gennem et
planlagt socialpædagogisk og socialfagligt forløb får mulighed for at
udvikle/vedligeholde færdigheder og sociale kompetencer.”*

· Forslag til ny formulering: ”*Gennem et planlagt støtteforløb
får du mulighed for at udvikle og/eller vedligeholde dine færdigheder og
sociale kompetencer.”*

Fornyelsen af kvalitetsstandarderne vurderes at være et
positivt bidrag til det vejledningsmateriale, som borgerne får udleveret af
Handicap og Psykiatri.

Det bemærkes endvidere:

· At der ikke med de reviderede kvalitetstandarder er foretaget
ændringer i [adresse] serviceniveau eller visionen for Handicap og
Psykiatri, der fortsat bygger på, at borgerne skal være ”mest muligt i eget
liv”.

· At der tidligere har været en kvalitetstandard for henholdsvis
beskyttet beskæftigelse samt aktivitet og samvær. De er skrevet sammen til én
kvalitetsstandard.

· At kvalitetsstandarden for den forebyggende sociale indsats er
ny. Kvalitetsstandarden er et resultat af den nye måde, som Handicap og
Psykiatri møder borgere på med et styrket fokus på den tidlige og forbyggende
indsats.

Social og Sundhed har sendt
kvalitetsstandarderne i høring hos Handicaprådet. Handicaprådets høringssvar af
21. juli 2018 vedlægges som bilag.

I forhold til kvalitetsstandarden
for ”Bostøtte” er Handicaprådet uforstående overfor, at arbejdsmarkedsrelaterede
indsatser som hovedregel ikke er en del af støtten. Det bemærkes hertil, at de
arbejdsmarkedsrelaterede indsatser er forankret på arbejdsmarkedsområdet og derfor
ikke indgår i kvalitetsstandarden. Det tilstræbes dog altid at skabe sammenhæng
mellem den sociale og beskæftigelsesrettede indsats omkring borgeren.

Handicaprådet bemærker omkring
kvalitetsstandarderne for ”Beskyttet beskæftigelse, aktivitet og samvær” og
”Botilbud”, at det bør fremgå, at der også kan benyttes andre tilbud, end de
tilbud Favrskov Kommune selv driver. Social og Sundhed kan hertil oplyse, at
der visiteres til kommunens egne tilbud, sådan at borgerne kan modtage et
tilbud i deres nærmiljø. Der foretages dog altid en individuel vurdering af
borgerens situation, og dette kan som hidtil medføre, at der visiteres til
tilbud uden for kommunen.

Handicaprådet ønsker, at det
fremgår, at borgere visiteret til ”Botilbud” har ret til vedligeholdelse af det
funktionsniveau/evner de har ved indflytning i et botilbud. Hertil bemærkes, at
det kan være vanskeligt at opstille en sådan ret, idet nogle borgere, grundet
deres handicap eller sygdom, over tid falder i funktionsniveau og mister evner.

I relation til
kvalitetsstandarden ”Forebyggende social indsats” vurderer Handicaprådet, at
det er vigtigt, at der sættes ind med relevant støtte, således at borgeren
opnår et realistisk syn på egen formåen. Hertil kan Social og Sundhed bemærke,
at den forebyggende sociale indsats har den bedste effekt, når der tages
udgangspunkt i borgernes egne ønsker for fremtiden og den motivation, de har.

Handicaprådet fremsætter
endvidere et ønske om, at det nuværende serviceniveau for ledsaget ferie
udvides fra de nuværende tre dage til fem dage. Social og Sundhed kan oplyse,
at en udvidelse fra tre til fem dages ledsaget ferie indebærer udgifter på ca.
250.000 kr. årligt.

**ØKONOMI**

Der er ingen økonomiske konsekvenser.

**INDDRAGELSE**

Kvalitetsstandarderne har været til høring i Handicaprådet.

**INDSTILLING**

Direktøren for Social og Sundhed indstiller til Byrådet:

1.    At kvalitetsstandarderne
godkendes.

**BESLUTNING**

***Social- og Sundhedsudvalget, 14. august 2018:***

Fraværende:Ingen

Indstilles godkendt.

***Økonomiudvalget, 21. august 2018:***

Fraværende:Ingen

Indstilles godkendt.

**Bilag**

|  |  |
| --- | --- |
| Godkendte kvalitetsstandarder af Byrådet | 710-2018-219025 |
| Handicaprådets høringssvar af 21. juli 2018 | 710-2018-206524 |